REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/167-20

18. novembar 2020. godine

B e o g r a d

ZAPISNIK

SA SEDME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. NOVEMBRA 2020. GODINE

Sednica je počela u 12 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Branimir Spasić, Luka Kebara, Ivana Nikolić, Miroslav Kondić, Nebojša Bakarec, Sandra Božić, Đorđe Milićević (pristupio sednici u toku razmatranja druge tačke Dnevnog reda), Mira Petrović i Branimir Jovanović.

Sednici su prisustvovali zamenici članova Odbora: Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Darko Laketić, Uglješa Marković, Marina Raguš i Šaip Kamberi.

Sednici je prisustvovao i zamenik generalnog sekretara Narodne skupštine, Srđan Smiljanić.

Na predlog predsednika, Odbor je jednoglasno utvrdio sledeći:

D n e v n i r e d:

1) Utvrđivanje Predloga skupštinskog budžeta za 2021. godinu koji je pripremio generalni sekretar Narodne skupštine (03 Broj: 401-781/20-1 od 17. novembra 2020. godine);

2) Predlog odluke o izmeni i dopuni Odluke Administrativnog odbora o korišćenju prostora za parkiranje vozila oko zgrade Narodne skupštine 28 Br: 02- 416/12 od 8. februara 2012. godine.

**Prva tačka dnevnog reda:** Utvrđivanje Predloga skupštinskog budžeta za 2021. godinu koji je pripremio generalni sekretar Narodne skupštine (03 Broj: 401-781/20-1 od 17. novembra 2020. godine)

Predsednik Odbora je pozvao zamenika generalnog sekretara Narodne skupštine, Srđana Smiljanića da obrazloži podneti predlog skupštinskog budžeta za 2021. godinu.

Zamenik generalnog sekretara Narodne skupštine upoznao je članove Odbora da se podnetim predlogom skupštinskog budžeta utvrđuje obim potrebnih sredstava za finansiranje nadležnosti Narodne skupštine za 2021. godinu. Predlog skupštinskog budžeta za 2021. godinu pripremljen je u skladu sa Uputstvom Ministarstva finansija za pripremu budžeta, kao i projekcijama za 2022. i 2023. godinu. Rashodi Narodne skupštine za 2021. godinu utvrđuju se u ukupnom iznosu od 2.254.927.000 dinara i oni su podeljeni na dve funkcije: jednu koja se odnosi na narodne poslanike, drugu koja je podeljena u dva projekta - projekat za stručnu i tehničku podršku u radu poslanika i projekat za finansiranje redovnog rada Republičke izborne komisije. Zamenik generalnog sekretara Narodne skupštine je u nastavku izneo, da se Nacrtom zakona o budžetu planira uvećanje plata za decembar za 3,5%, s tim što će se postojeća osnovica za obračun uvećati 5% počevši od plate za mart 2021. godine. Na kraju svog izlaganja je istakao da je prilikom izrade budžeta posebno posvećena pažnja održavanju zdanja Doma Narodne skupštine, njenoj boljoj tehničkoj opremljenosti kao i preduzimanju mera za očuvanje ovog kulturnog dobra.

Diskusije nije bilo.

Na predlog predsednika, Odbor je jednoglasno usvojio Predlog skupštinskog budžeta za 2021. godinu u iznosu od 2.254.927.000 dinara, koji će, u skladu sa Zakonom o Narodnoj skupštini i Poslovnikom biti dostavljen Ministarstvu finansija na mišljenje.

**Druga tačka dnevnog reda:** Predlog odluke o izmeni i dopuni Odluke Administrativnog odbora o korišćenju prostora za parkiranje vozila oko zgrade Narodne skupštine 28 Br: 02- 416/12 od 8. februara 2012. godine

Predsednik Odbora je naveo da je razlog za donošenje odluke izmena dosadašnjeg izgleda parking nalepnica u cilju osavremenjivanja i upodobljavanja vizuelnog identiteta grafičkog dizajna Narodne skupštine Republike Srbije i napomenuo da je dogovor o izmeni izgleda parking nalepnica postignut na Kolegijumu Narodne skupštine.

Naveo je i da je u prethodnom periodu bilo pojedinih slučajeva zloupotrebe nalepnica za parkiranje, te smatra da bi se promenom izgleda nalepnica to sprečilo a sve u cilju predupređenja diskreditacije Narodne skupštine.

Diskusije nije bilo.

Odbor je većinom glasova, na predlog predsednika, usvojio Predlog odluke o izmeni i dopuni Odluke Administrativnog odbora o korišćenju prostora za parkiranje vozila oko zgrade Narodne skupštine 28 Br: 02- 416/12 od 8. februara 2012. godine, u tekstu koji je dostavljen članovima Odbora.

\*\*\*

Sednica je završena u 12,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović